Արտասահմանյան գրականության պատմությունը Երևանի համալսարանի հիմնադրման օրից մտել է պատմալեզվագրական ֆակուլտետի ուսանողների համար հատկացվող դասընթացների շարքը: 20-ական թվականներից այդ դասընթացները կարդացել են այնպիսի ականավոր գրականագետ-բանասերներ, ինչպես Սիմեոն Հակոբյանը, Սարգիս Մանուկյանը, նշանավոր գրող, եվրոպական լեզուների և մշակույթի հիանալի գիտակ Զապել Եսայանը: Մի փոքր ավելի ուշ սկսվում է գրականագիտության տեսական հիմունքների դասավանդումը, որը վարում էր հայտնի գրականագետ-քննադատ Ցոլակ Խանզադյանը: